Først salte tårer — så salt-kjøtt og erter. - Larship
Først salte tårer — så salt-kjøtt og erter.
" Thorshavet" avsted som første kokeri sydover. To mann kom for sent, men ble bragt ombord i en barkasse.
Og så dro det første kokeriet avsted til Sydishavet. Det var A/S Thor Dahls «Thorshavet» som mellom klokken 10 og 11 igår formiddag lot fortøyningene gå og begynte den lange reisen sydover. Noen fest var det naturlig nok ikke
over avgangen. Der sto noen koner og barn på kaia, litt forknytt og frysende i nordenvinden. De forsøkte å vifte seg
varme med lommetørklærne, mens de innimellom tørket tårer. Og da de mørke, dype avskjedstutene kom fra «Thorshavet» var det ikke annet å gjøre enn å reise hjem og ta en sterk kopp kaffe, bite tennene sammen og se fremover til en vårdag med løvsprett og hvalfangerhjemkomst.
Mannskapene hadde kommet ombord på morgen-kvisten. De var blitt tildelt lugarer, kanskje åpnet litt på sjøsekken, men fikk ikke ro på seg. De måtte ut til rekkekanten og se litt innover gamle Norge igjen. Så slang de kanskje bortom messa og fikk en kopp kaffe. Det gjorde godt for nattevåkene hvalfangere. De siste nettene hjemme blir det ikke så mye søvn. Byssegutten Agnar Heibø fra Tjølling hadde kanskje fått den greieste jobben i avskjedens stund. Han skrelte løk og det skal mye løk til når de 350 karene ombord i «Thorshavet» skal ha pølser til kvelds. Pussig nok, Agnar felte ikke en tåre hverken over avskjeden eller løken. Kokkene gjorde sitt til å døyve avskjedsvemodet. De hadde saltkjøttet og ertene
over. Og det var saltkjøtt som det ikke er mulig å få i land. Det lille privilegium skal våre
hvalfangere og sjøfolk ha at det får erter kokt på skikkelig argentinsk saltkjøtt.
Det nærmet seg snart avgang. Kapteinen, Finn A. Ranberg, kom ombord efter å ha vært en snartur i land.
— Avdelingssjef Thorstein Trogstad gikk iland, men kom snart igjen bærende på en lue med endel gull på. —
Skipperlua kan vi ikke glemme, sa han, selv om det er det siste som kommer ombord. Skipperlua ble allikevel ikke det siste.
Da «Thorshavet» vel var kommet fra kai og forhalt av taubåtene så den hadde en gunstig utgangsposisjon for å gå ut fjorden, kommer det en rød drosejebil brasende ned på kaien. Ut hopper to unge menn som blir ganske lange i maska over å se båten deres så langt unna. De springer fra den ene enden av kaia til den andre for å oppdrive en liten båt til å transportere dem ut. Endelig får de praiet en av rederiets barkasser som får bragt dem ombord. Det var ikke så ille som det så ut til. «Thorshavet» ble liggende et par timer ved Sigrunnen for å korrigere og ha båtmanøver. Ved 12-tiden ble strake kursen satt utover. «Thorshavet» skal gå om Amuay Bay i Venezuela for å ta inn bunkersolje til ekspedisjonen.